CELEX: 32012D0628
Language: et
Date: 2012-10-05 00:00:00
Title: 2012/628/EL: Komisjoni rakendusotsus, 5. oktoober 2012 , millega tunnistatakse Ameerika Ühendriikide õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega  EMPs kohaldatav tekst

9.10.2012   
            
            
               ET
            
            
               Euroopa Liidu Teataja
            
            
               L 274/32
            
         KOMISJONI RAKENDUSOTSUS,
   5. oktoober 2012,
   millega tunnistatakse Ameerika Ühendriikide õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
   (EMPs kohaldatav tekst)
   (2012/628/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eelkõige selle artikli 5 lõiget 6,
   ning arvestades järgmist:
   
               (1)
            
            
               Komisjon tegi 12. juunil 2009 Euroopa Väärtpaberiturujärelevalve Komiteele, kelle ülesanded on üle võtnud Euroopa Väärtpaberiturujärelevalve, mis asutati 1. jaanuaril 2011 vastavalt Euroopa Parlamendi ja nõukogu 24. novembri 2010. aasta määrusele (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve (ESMA)), (2) ülesandeks anda tehnilist nõu Ameerika Ühendriikide reitinguagentuuride õigus- ja järelevalveraamistiku tehnilise hindamise kohta.
            
         
               (2)
            
            
               21. mail 2010. esitatud esimeses nõuendes osutas Euroopa Väärtpaberiturujärelevalve Komitee kahele valdkonnale (meetodite ja reitingute kvaliteet ning reitingute avalikustamine), kus on Ameerika Ühendriikide ja liidu raamistikes olulisi erinevusi. Pärast Dodd-Frank Wall Streeti reformi ja tarbijakaitseseaduse jõustumist 21. juulil 2010 ajakohastas ESMA komisjonile antud tehnilist nõuannet, märkides, et Ameerika Ühendriikide reitinguagentuuride õigus- ja järelevalveraamistikku võib nüüdsest lugeda samaväärseks määruse (EÜ) nr 1060/2009 nõuetega.
            
         
               (3)
            
            
               Vastavalt määruse (EÜ) nr 1060/2009 artikli 5 lõike 6 teisele lõigule on kolmanda riigi õigus- ja järelevalveraamistiku tunnistamiseks samaväärseks määruse (EÜ) nr 1060/2009 nõuetega vaja hinnata kolme nõude täitmist.
            
         
               (4)
            
            
               Esimese tingimuse kohaselt peab kolmanda riigi reitinguagentuuridel olema tegevusluba või nad peavad olema registreeritud ja nende tegevuse üle teostatakse regulaarselt ja pidevalt tõhusat järelevalvet. Ameerika Ühendriikide reitinguagentuuride õigus- ja järelevalveraamistik hõlmab reitinguagentuuride reformi 2006. aasta seadust, mille eesmärk on parandada reitingute kvaliteeti, edendades vastutust, läbipaistvust ja konkurentsi reitinguagentuuride sektoris, et kaitsta investorite ja üldsuse huvisid, ning väärtpaberituru seaduse (Securities Exchange Act) 15E, (3) 17 (4) ja 21B(a) jagu (5). Reitinguagentuuride seaduse rakendussätteid hakati kohaldama pärast seda, kui Ameerika Ühendriikide väärtpaberi- ja börsikomisjon (Securities and Exchange Commission – SEC) võttis 2007. aasta juunis vastu eeskirjad, millega kohaldatakse registreerimis- ja järelevalvekava reitinguasutuste suhtes, keda registreeritakse riiklikult tunnustatud statistiliste reitingute organisatsioonidena (Nationally Recognized Statistical Ratings Organizations –NRSRO). Selleks et reitinguagentuuri krediidireitinguid saaks järelevalve eesmärgil kasutada, peab reitinguagentuur olema SECi poolt registreeritud ja SECi pideva järelevalve all. SECil on ulatuslikud järelevalvevolitused, mille alusel kontrollitakse, kas reitinguagentuurid täidavad õigusaktidest tulenevaid kohustusi. Kõnealused volitused hõlmavad õigust pääseda ligi dokumentidele, teostada uurimist ja kohapealseid kontrolle, samuti nõuda juurdepääsu telefonikõnede salvestustele ja elektroonilise teabevahetuse andmetele. SECil on õigus kasutada oma volitusi mitte ainult reitinguagentuuride suhtes, vaid ka krediidireitingualase tegevusega seotud teiste isikute suhtes. Väärtpaberituru seaduse 15E(p)(3)(A) jaoga on ette nähtud, et SEC kontrollib igat NRSROd vähemalt korra aastas ja esitab kontrolli tulemuste kohta aruande (6). Kui SEC on teinud kindlaks, et NRSRO rikub asjaomasest õigusraamistikust tulenevaid mis tahes kohustusi, võib ta rikkumise lõpetamiseks võtta eri järelevalvemeetmeid. Kõnealused meetmed hõlmavad õigust tühistada tegevusluba, peatada reitingute kasutamine järelevalve eesmärgil ja anda reitinguagentuurile korraldus lõpetada rikkumine. Samuti võib SEC määrata reitinguagentuuridele asjaomaste nõuete rikkumiste eest ranged karistused. Seega teostatakse NRSROde suhtes pidevalt tõhusat järelevalvet ja jõustamist. ESMA ja SECi vahel sõlmitud koostöölepinguga on ette nähtud teabe vahetamine seoses piiriüleste reitinguagentuuride suhtes võetud jõustamis- ja järelevalvemeetmetega.
            
         
               (5)
            
            
               Teise tingimuse kohaselt peavad kolmanda riigi reitinguagentuuride suhtes kehtima õiguslikult siduvad eeskirjad, mis on samaväärsed määruse (EÜ) nr 1060/2009 artiklites 6–12 ja I lisas sätestatutega. Ameerika Ühendriikide õigus- ja järelevalveraamistik vastab määruse (EÜ) nr 1060/2009 eesmärkidele huvide konfliktide juhtimise, reitinguagentuurile vajalike organisatsiooniliste protsesside ja menetluste olemasolu, reitingute ja reitingumeetodite kvaliteedi, krediidireitingute avalikustamise ja krediidireitingualaste tegevuste üldise ja perioodilise avalikustamise osas. Seega pakub Ameerika Ühendriikide raamistik reitinguagentuuride terviklikkuse, läbipaistvuse ja hea valitsemistava ning krediidireitingualase tegevuse usaldusväärsuse osas samaväärset kaitset.
            
         
               (6)
            
            
               Kolmanda tingimuse kohaselt peab kolmanda riigi õiguskorraga ennetama seda, et kõnealuse kolmanda riigi järelevalveasutused ja muud ametiasutused mõjutavad krediidireitingute sisu ja meetodeid. Sellega seoses on SEC-l ja muudel Ameerika Ühendriikide ametiastutusel seadusega keelatud mõjutada krediidireitingute sisulist külge ja meetodeid.
            
         
               (7)
            
            
               Hinnatud tegureid silmas pidades saab Ameerika Ühendriikide reitinguagentuuride õigus- ja järelevalveraamistikku pidada vastavaks määruse (EÜ) nr 1060/2009 artikli 5 lõike 6 teises lõigus sätestatud tingimustele. Seepärast tuleks Ameerika Ühendriikide reitinguagentuuride õigus- ja järelevalveraamistikku pidada samaväärseks määrusega (EÜ) nr 1060/2009 loodud õigus- ja järelevalveraamistikuga. Koostöös ESMAga jälgib komisjon jätkuvalt Ameerika Ühendriikide reitinguagentuuride õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist.
            
         
               (8)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EÜ) nr 1060/2009 artikli 5 kohaldamisel loetakse Ameerika Ühendriikide reitinguagentuuride õigus- ja järelevalveraamistik samaväärseks määruse (EÜ) nr 1060/2009 nõuetega.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 5. oktoober 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 302, 17.11.2009, lk 1.
   
      (2)  ELT L 331, 15.12.2010, lk 84.
   
      (3)  15 U.S.C.78o-7.
   
      (4)  15 U.S.C.78q.
   
      (5)  15 U.S.C.78u-2.
   
      (6)  Vt SECi talituste 2011. aasta septembri koondaruanne iga NRSRO üle teostatud kontrolli kohta.